text: Familie mødte talstærkt op på havnen for at tage afsked 
  08 juni 2016 kl. 14.29
  En rørt familie til Frederik Wassmann var mødt op på havnen i Horsens for at sige farvel. Han sejler med Skoleskibet til Brasilien og er væk i fem måneder.
  Både farmor, mor og far samt søster til unge matros Frederik Wassmann stop på kajen i Horsens og ventede på, at Skoleskibet Danmark skulle lægge til kaj onsdag formiddag.
  Med skibet var nemlig deres Frederik, som på fredag sætter kursen mod Brasilien, og så vil familien ikke se ham de næste fem måneder.
  De glædede sig meget til at se ham igen efter nogle måneders skoleophold i Frederikshavn.
  -Jeg er både stolt og rørt, fortæller Frederiks far til TV SYD.
  Han er samtidig glad for det er i dag og ikke på fredag, når skibet sejler fra Horsens Havn, han skal tage afsked med sønnen.
  - Det ville være alt for følelsesladet. Nu glæder jeg mig blot til at se ham, siger den stolte far.
  